4

Z á p i s
zo zasadnutia finančnej komisie konaného dňa 20. februára 2024
 so začiatkom o 15.00 hod.
Prítomní:
Ing. Danka Kiráľová, Ing. Ján Antal, Jolana Macháčková, Roman Moncoľ, Hilda Ginisová, Ing. Juraj Remeň, Mária Zdechovanová, Ing. Eva Balciarová
Ďalší prítomní: Ing. Katarína Trnavská, Ing. Oľga Maciaková, Ing. Miroslav Porubiak,                     Ing. Michal Vacula
Ospravedlnení: ---
Predsedníčka finančnej komisie Ing. Danka Kiráľová privítala prítomných a konštatovala, že na rokovaní je prítomných 8 členov komisie, čím je zasadnutie uznášaniaschopné. 
Oboznámila prítomných s navrhovaným programom: 
1. Plnenie uznesení zo zasadnutia finančnej komisie zo dňa 11. 12. 2023

2. Finančné vyhodnotenie hospodárenia mestskej športovej haly za rok 2023, vyhodnotenie prevádzky letného kúpaliska za rok 2023, zámery a ciele pre rok 2024

3. Rozpočty príspevkovej organizácie a rozpočtových organizácií mesta Hnúšťa na rok 2024
4. Výsledky hospodárenia škôl a školských zariadení s právnou subjektivitou za rok 2023
5. Rôzne ( informácia o činnosti Oddelenia služieb MsU od 1.1.2024)
Zároveň navrhla presunúť bod 2 za bod 4 a bod 5 doplniť o prerokovanie pripravovaných investícií a návrhu Komisie pre ochranu verejného poriadku. Takýto návrh bol jednohlasne schválený.

K bodu 1 / 
Plnenie uznesení zo zasadnutia finančnej komisie zo dňa 11. 12. 2023
Ing. Kiráľová informovala, že mestské zastupiteľstvo schválilo uznesenia na základe odporúčaní finančnej komisie.
Finančná komisia berie na vedomie informáciu o plnení uznesení z predchádzajúceho zasadnutia finančnej komisie. 
K bodu 2 / 
Rozpočty príspevkovej organizácie a rozpočtových organizácií mesta Hnúšťa na rok 2024
Ing. Kiráľová informovala o predložených rozpisoch rozpočtu mestských organizácií na r. 2024 na rokovaní mestského zastupiteľstva v mesiaci január 2024. Pri schvaľovaní plánu rokovania orgánov mesta na r. 2025 by bolo vhodné zvážiť vypustenie tohto bodu z rokovania, nakoľko sa jedná len o rozpis schváleného rozpočtu, ktorý je v kompetencii jednotlivých organizácií. Žiadne iné pripomienky voči tomuto bodu neboli vznesené. 
Finančná komisia berie na vedomie rozpočty príspevkovej organizácie a rozpočtových organizácií mesta Hnúšťa na rok 2024.
         K bodu 3 / 
  Výsledky hospodárenia škôl a školských zariadení s právnou subjektivitou za rok 2023
Ing. Kiráľová informovala o predložených správach o hospodárení základných škôl za r. 2023. Tieto správy budú tiež predmetom záverečného účtu za r. 2023. Žiadne pripomienky voči tomuto bodu neboli vznesené. 

Finančná komisia berie na vedomie výsledky hospodárenia škôl a školských zariadení s právnou subjektivitou za rok 2023.
K bodu 4 / 
Finančné vyhodnotenie hospodárenia mestskej športovej haly za rok 2023, vyhodnotenie prevádzky letného kúpaliska za rok 2023, zámery a ciele pre rok 2024
Ing. Kiráľová informovala o predložených správach o hospodárení MŠH a kúpaliska v r. 2023, pričom by bolo vhodné doplniť porovnateľné údaje za predchádzajúce 2 roky ( napr. tabuľka na str. 10) a zdôvodniť rozdiely v niektorých číselných hodnotách.
J. Macháčková tiež pripomienkovala rozdiely v číselných údajoch a neúmerne vysoké mzdové náklady v súvislosti s prevádzkou športovej haly vzhľadom na druh vykonávanej práce a potrebu porovnať s odmeňovaním odborných pracovníkov a následne prehodnotiť takéto odmeňovanie na ďalšie obdobie.

R. Moncoľ upozornil na zazmluvnenie a fakturovanie platieb za užívanie MŠH na základe platných Zásad hospodárenia s majetkom mesta, nakoľko TSMH toto v predchádzajúcom roku nezabezpečili.
Ing. Porubiak informoval, že v rámci Odd. služieb MsU Hnúšťa už prehodnocujú a kalkulujú nájmy za užívanie MŠH v zmysle schválených Zásad o hospodárení. Po spracovaní podkladov budú informovať poslancov aj členov komisií. Tiež zvažujú možnosti úspory prevádzkových nákladov na prevádzku MŠH.

 Ing. Remeň navrhol zvážiť možnosť zmeny spôsobu vykurovania z plynu na drevoštiepku.

Ing. Vacula informoval, že projektová dokumentácia na zateplenie MŠH je spracovaná a aktuálne je vyhlásená výzva na podporu energetickej efektívnosti vo verejných budovách, v rámci ktorej by sa projekt mohol realizovať v celkovej hodnote cca 955 000 € s predpokladanou 10 %-nou spoluúčasťou mesta. Po realizácii by podľa aktuálnych cien bola zabezpečená úspora na energiách cca 7 000 € ročne, teda návratnosť investície ( spoluúčasti mesta) podľa podmienok pri spracovaní podkladov by bola cca 14 rokov.
Členovia komisie v rámci diskusie prehodnotili výhody ( zhodnotenie majetku, energetická úspora) aj nevýhody realizácie projektu ( pomerne dlhá návratnosť, riziko vývoja cien energií, predpokladaný rast cien do obdobia ukončenia stavby, možné zvýšenie spoluúčasti mesta). Zároveň žiadali o spracovanie podrobnejších podkladov pre prijatie  rozhodnutia. 

Ing. Kiráľová navrhla, aby oddelenie výstavby spracovalo podklady pre podmienky realizácie projektu a predložilo ich na najbližšie rokovanie komisie. Zároveň informovala o hospodárení kúpaliska za uplynulú sezónu, pričom bola vykázaná strata cca 23 000 €, hlavne z dôvodu neposkytnutia transferu z rozpočtu mesta na tento účel, pričom TSMH nezabezpečili presuny transferov z iných činností, príp. navýšenie transferu na tento účel. Zo strany mesta zároveň bolo zabezpečené financovanie údržby a opráv kúpaliska na jeho sprevádzkovanie.

Ing. Porubiak upozornil, že je dôležité podchytiť včas letnú sezónu a zabezpečiť otvorenie už mesiaci máj, najneskôr v júni. Prevádzka je zároveň náročná na energie a mzdové náklady.  Výmena filtrov v minulom roku zabezpečila nižšiu poruchovosť.
J. Macháčková tiež navrhla prehodnotiť výšku mzdových výdavkov a zabezpečiť ich úsporu.

R. Moncoľ navrhol zvýšiť vstupné pre nadchádzajúcu sezónu vzhľadom na stúpajúce ceny energií, mzdové výdavky a nevyhnutné investície.
 Finančná komisia berie na vedomie výsledky hospodárenia mestskej športovej haly za rok 2023, vyhodnotenie prevádzky letného kúpaliska za rok 2023, zámery a ciele pre rok 2024. Zároveň žiada Oddelenie výstavby MsÚ Hnúšťa o spracovanie podkladov pre podmienky realizácie projektu zateplenia MŠH do najbližšieho termínu rokovania komisie a Oddelenie služieb MsÚ Hnúšťa o doplnenie a opravu údajov v predložených správach o hospodárení .
K bodu 5 / 
Rôzne 
· Plánované investície

Ing. Vacula informoval o príprave podkladov pre investíciu, ktorá bola v rozpočte schválená na podnet finančnej komisie ( chodník a stojiská na kontajnery na ul. Vansovej) v predpokladanej hodnote 20 000 €. Tiež sa pripravuje rekonštrukcia chodníka na ul. M.R.Štefánika a pri nemocnici. Na sprevádzkovanie kúpaliska je potrebné vybudovať bezbariérové WC, na ktoré už boli vyčlenené vhodné priestory a financovanie je tiež v rozpočte zabezpečené. 

Finančná komisia berie na vedomie informáciu o pripravovaných investíciách mesta navrhnutých finančnou komisiou. 
· Požiadavka na zavedenie správneho poplatku

Ing. Kiráľová informovala o požiadavke Komisie na ochranu verejného poriadku na navrhnutie správneho poplatku za používanie zábavnej pyrotechniky v rámci VZN  mesta Hnúšťa o používaní zábavnej pyrotechniky. Po konzultácii s Ing. Maciakovou je vhodné prerokovanie výšky poplatku presunúť na obdobie po schválení pripravovanej novely sadzobníka správnych poplatkov.
Finančná komisia berie na vedomie požiadavku na zavedenie poplatku za používanie zábavnej pyrotechniky. 
· Informácia o činnosti Oddelenia služieb pri MsU Hnúšťa 

Ing. Porubiak informoval o činnosti Oddelenia služieb MsÚ Hnúšťa. Vykonávanie všetkých činností bývalej príspevkovej organizácie je zabezpečené, pričom sa priebežne pristupuje k opatreniam, ktoré je nevyhnutné vykonať, vrátane úspory mzdových nákladov, ako aj nákladov na energie, materiál a služby. Po personálnych zmenách a odchode niektorých zamestnancov boli činnosti odchádzajúcich zamestnancov prerozdelené. Inventarizácia bola ukončená, vozidlo na zber odpadu je navrhnuté na vyradenie ( návrh na odpredaj). Zároveň je potrebné riešiť problém nedostatku hrobových miest. 

Finančná komisia berie na vedomie informáciu o činnosti Oddelenia služieb MsU Hnúšťa.

Ing. Kiráľová po prerokovaní uvedených bodov programu ukončila o 16:50 hod. rokovanie finančnej komisie. 
V Hnúšti dňa 21. 2. 2024
Zapísala: Ing. Katarína Trnavská



Ing. Danka Kiráľová







predsedníčka finančnej komisie
U z n e s e n i e    č. 11/2024
zo zasadnutia finančnej komisie konaného dňa 20. 2. 2024
Finančná komisia
a/ berie na vedomie 

· informáciu o plnení uznesení z predchádzajúceho zasadnutia finančnej komisie

· rozpočty príspevkovej organizácie a rozpočtových organizácií mesta Hnúšťa na rok 2024
· výsledky hospodárenia škôl a školských zariadení s právnou subjektivitou za rok 2023
· výsledky hospodárenia mestskej športovej haly za rok 2023, vyhodnotenie prevádzky letného kúpaliska za rok 2023, zámery a ciele pre rok 2024
· informáciu o pripravovaných investíciách mesta navrhnutých finančnou komisiou
· požiadavku na zavedenie poplatku za používanie zábavnej pyrotechniky
· informáciu o činnosti Oddelenia služieb MsU Hnúšťa

b/ žiada
· Oddelenie výstavby MsÚ Hnúšťa o spracovanie podkladov pre podmienky realizácie projektu zateplenia MŠH do najbližšieho termínu rokovania komisie
· Oddelenie služieb MsÚ Hnúšťa o doplnenie a opravu údajov v predložených správach o hospodárení športovej haly a kúpaliska za r. 2023
V Hnúšti 21. 2. 2024






 Ing. Danka Kiráľová

                                                                 predsedníčka finančnej komisie
